Valgkampen er i fuld gang, og 1. november skal danskerne til stemmeurnerne. For at klæde nordjyderne godt på til at træffe deres beslutning om, hvor krydset skal sættes, inviterer TV2 Nord sammen med P4 Nordjylland og Nordjyske til valgtræf tre steder i regionen. Første gang er i aften på Vesthimmerlands Gymnasium i Aars, hvor alle 14 partier er inviteret til at svare på, hvad de vil med Nordjylland og Danmark. - Meningen med valgtræffene er, at vi genopliver et helt klassisk vælgermøde, hvor folk i salen kan stille spørgsmål til politikerne, og efter valgtræffet er blevet klogere på, hvor de skal sætte krydset, siger Ingrid Buch. Rekordhøj vælgerflugt Folketingsvalget 2022 bliver et valg, hvor over 40 procent af vælgerne forventes at stemme på et andet parti, end de gjorde ved sidste folketingsvalg. Det spår valgforsker og lektor på Aalborg Universitet, Ditte Shamshiri-Petersen. - Det er svært at udpege én forklaring på det. Men det er klart, at hvor man før i tiden stemte mere som den klasse, man tilhørte, er der i dag mange flere emner, som en politisk vælger forholder sig til, og det komplicerer valget, siger Ditte Shamshiri-Petersen. To timers debat Til de tre valgtræf kan borgerne få svar på netop de spørgsmål, de måtte sidde med. Første valgtræf er altså i aften på Vesthimmerlands Gymnasium. Dørene åbner klokken 18.30, og fra klokken 19 til 21 er der gang i debatten. Mandag 24. oktober klokken 19 er der valgtræf i Idrætscenter Vendsyssel i Vrå, og onsdag 26. oktober klokken 19 går det løs på Aalborg Universitet på havnefronten på Rendsburggade 14 i Aalborg. Få hele oversigten over TV2 Nords valgdækning her:

Referat:
Nordjyske, P4 Nordjylland og TV2 Nord inviterer til valgtræf, hvor du kan stille dine spørgsmål til politikerne. Første gang er i aften i Aars.